Uganda ku mulembe gwa Idi Amin. Oluvannyuma lw’amagye okuwamba obuyinza nga abiri mu ttaano Ogwoluberyeberye mu lukumi mu lwenda nsanvu mu gumu, Obote yafuumuulwa mu ntebe y'obwapulezidenti, olwo Nnakyemalira Idi Amin ne yeddiza obuyinza. Amin yafuga Uganda ng'akozesa amagye okumala emyaka munaana n'atta abantu bangi mu ggwanga lino nga ky'afa kwe kweremeza mu buyinza. Mu lukumi mu lwenda nsanvu mu ebiri, ng'ayita mu kye yayita Okuddiza Abafirika ebyabwe, Amin yagoba Abayindi abasukka mu mitwalo ena ne bafuluma Uganda. Abayindi abali eyo mu kasanvu baayitibwa ne baweebwa obubudamu mu Kanada. Wabula abakkiriza omukisa guno baali batono era okubala abantu okwa nkumi bbiri mu mukaaga kwalaga nti abantu abalina ensibuko y’Abayidi baali enkumi ssatu mu bisatu e Kanada. Emyaka omunaana egy'obufuzi bwa Amin gyalimu okusereba mu byenfuna, okwawukana mu bantu, n'okulinnyirira eddembe ly'obuntu. Abacholi n'Abalango abasangibwa mu Bukiikakkono bwa Uganda be bamu ku baasinga okutulugunyizibwa ku mulembe gwa Amin nga balangibwa okuwagira Obote mu kiseera we yabeerera mu bukulembeze. Mu lukumi mu lwenda nsanvu mu munaana, ekitongole ekinoonyereza ekya International Commission of Jurists kyaazuula nti Bannayuganda abasoba mu mitwalo kkumi be battibwa mu kiseera Amin we yabeerera mu bukulembeze. Abamu nno baagamba nti baawera n'abantu emitwalo asatu— okugeza mu firimu eyazannyibwa mu nkumi bbiri mu mukaaga eyitibwa ''The Last King of Scotland'', eyalaga ebimu ku bikolwa bya nnakyemalira ono Amin bye yakola. Ebikolwa bya Amin byawandiikibwako ne mu kitabo ekyafuluma mu lukumi mu lwenda nsanvu mu musanvu, ekiyitibwa ''A State of Blood'', ekyawandiikibwa Henry Kyemba eyali omu ku Baminisita ba Amin, nga akiwandiika amaze okudduka n'afuluma Uganda. Obufuzi bwa Amin bwatuuka ku nkomerero oluvannyuma lw'olutalo olwa Uganda ne Tanzania. Olutalo luno lwaliwo amagye ga Tanzania agaayambibwako Bannayuganda abaali baawaŋŋangukirayo bwe baalumba Uganda. Akakuubagano kano kaatandika na butakkaanya okumpi n'ensalo ya Uganda ne Tanzania nga kigambibwa nti abamu ku Bannayuganda abaali baawaŋŋanguka baali bakubye enkambi mu Tanzania okuliraana ensalo ya Mutukula. Kino kyanyiiza Amin n'asindika eggye lya Uganda ne liyingira Tanzania okubakuba. Mu Gwekkumi ogwa lukumi mu lwenda nsanvu mu munaana, amagye ga Tanzania aga Tanzanian Armed Forces nga gawagirwa Bannayuganda abaali e Tanzania gaayanukula ekikolwa kya Amin era ekyaddirira kwe kulumba Uganda. Amagye ga Amin go gaali gayambibwako ag'e Libya. Nga kkumi na lumu Ogwokuna lukumi mu lwenda nsanvu mu mwenda, ekibuga kya Uganda ekikulu, Kampala kyawambibwa, Amin n'adduka n'abajaasi be abaali basigaddewo, ekiwummulo mu Libya.